**Informācija maģistra darbu aizstāvēšanas komisijas locekļiem un studentiem par attālināto maģistra darbu aizstāvēšanu 2020. g. pavasara semestrī**

1) Maģistra darbu attālinātā aizstāvēšana notiks “***Microsoft Teams***” e-platformā. Tā paredzēta visiem, tā nav izvēle. Maģistra darbu aizstāvēšana notiek, dalībniekiem pieslēdzoties “*Microsoft Teams*” platformā kursam (sadaļai) “***Maģistra darbs***” tādā pat veidā, kā notiek attālinātās studijas ikvienā LU studiju kursā. Gan komisijas locekļi, gan studenti saņems savā elektroniskajā vidē uzaicinājumu, kā arī laika grafiku ar intervālu, kurā katram plānota darba aizstāvēšana. Komisijas priekšsēdētājs sēdes sākumā informē par secību, kādā notiks darbu aizstāvēšana. Sēdē tiešsaistes formā (*MS Teams* viesa statusā) drīkst piedalīties ikviens TF programmu studējošais un docētājs, iepriekš elektroniski piesakot savu dalību TF dekanātā pa e-pastu teoldept@lu.lv.

2) Studentiem sava darba aizstāvēšanas laikā obligāti jāieslēdz **mikrofons un kamera**. Katrs studējošais ir atbildīgs par savu tehnisko nodrošinājumu. Studējošie un komisijas locekļi, kuri tajā brīdī nerunā, rūpējas, lai datoros būtu izslēgta mikrofona skaņa, lai tādējādi netraucētu aizstāvēšanās norises tiešajiem dalībniekiem.

3) Sēdei ir jāveic **video/audio ieraksts**, tas tiks veikts ierastajā veidā “Microsoft Teams” vidē. Sēdes ierakstu veic komisijas priekšsēdētājs. Komisijas priekšsēdētājs pirms aizstāvēšanās arī brīdina visus dalībniekus, ka notiks norises video/audio ieraksts.

4) Darba aizstāvēšana katram studējošajam notiek 30 minūšu laikā maksimāli pietuvināti tam kā ierasts, rīkojot aizstāvēšanu klātienē, t. i., studējošais darba aizstāvēšanu sāk ar 10 minūtes ilgu sava darba prezentāciju. Pēc tam atlikušo 20 minūšu laikā tiek nolasīta recenzija, seko studējošā atbilde, tad diskusija - komisijas locekļi un recenzents studējošajam var uzdot jautājumus, un noslēgumā darba vadītājam un studējošajam tiek dots īss gala vārds. Aizstāvēšanas procedūra tiek organizēta ievērojot LU un TF tiesību aktos noteikto kārtību.

5) Pēc sava darba aizstāvēšanas studējošais var atslēgties no “*Microsoft Teams*” platformas.

6) Kad visi studējošie konkrētajā dienā ir aizstāvējušies, sēdes vadītājs beidz attiecīgo ierakstu un “*Microsoft Teams*” tiešsaistes sēdi. Gala pārbaudījumu komisija *“Microsoft Teams”* vidē notur slēgtu sēdi, kurā tiek apspriesti gala pārbaudījumu darbu vērtējumi un grāda piešķiršana. Sēdes debates ir konfidenciālas un nav publiskojamas, tajā piedalās tikai komisijas locekļi. Komisijas priekšsēdētājs organizē sēdi un tās konfidencialitāti. Par gala pārbaudījuma vērtējumu studējošie tiek informēti LUIS, ievērojot konfidencialitāti. Citi informēšanas veidi nav pieļaujami.

7) Komisijas izliktos darba vērtējumus studējošie uzzin LUIS attiecīgās darba dienas beigās ierastā veidā.

8) Ja gadījumā studentam aizstāvēšanas laikā rodas kādas tehniskas problēmas (piemēram, nedarbojas kamera, mikrofons, pazūd interneta savienojums), tad students nekavējoties sazinās ar komisijas locekli prof. Normundu Titānu (mob. 29527424; normunds.titans@lu.lv), lai rastu problēmas risinājumu.

9) Komisijas sekretārs (-e) noformē protokolu. LUIS to piedāvā *PDF* formātā, tas jāizdrukā un jāaizpilda manuāli. Komisijas locekļi protokolu paraksta TF dekanātā, iepriekš vienojoties ar fakultātes sekretāri par paraksta laiku.